
Comunicat de presă 
 
Primarul municipiului Chişinău Dorin Chirtoacă a avut ieri o întrevedere cu delegaţia 
Parlamentului European, care a venit la Chişinău pentru a se documenta asupra 
evenimentelor postelectorale din Republica Moldova.  
 
Tineri care au fost arestaţi după evenimentele din 7 aprilie, însoţiţi de părinţi şi rude, au 
venit la Primărie să spună europalamentarilor despre ce li s-a întâmplat, cum au fost 
bătuţi, maltrataţi şi umiliţi de poliţie. Printre cei prezenţi  au fost şi părinţii tinerilor 
decedaţi Valeriu Boboc şi Ion Ţibuleac, fostul deţinut politic Andrei Ivanţoc, studenţi şi 
elevi, printre care unul de doar 12 ani, care au povestit cum au fost maltrataţi la 
comisariatele de poliţie şi chiar ameninţaţi că vor fi violaţi.  
 
Primarul Dorin Chirtoacă şi-a exprimat nedumerirea în legătură cu graba membrilor 
delegaţiei Parlamentului European. Dorin Chirtoacă a declarat că  „aici se află realitatea 
despre evenimentele din 7 aprilie, mai ales că toţi tinerii au protestat paşnic, iar 
majoritatea au fost vânaţi în stradă”.  Primarul general şi-a manifestat speranţa că 
faptele autorităţilor moldovene nu vor mai fi tolerate de Uniunea Europeană. „Acum 
luptăm pentru ca Europa să-şi schimbe atitudinea faţă de autorităţile din Moldova şi să 
recunoască adevărul despre cele întâmplate”, a spus Dorin Chirtoacă tinerilor care au 
venit ieri la Primărie. 
 
„Ne exprimăm speranţa că Parlamentul European va lua atitudine şi va adopta o 
rezoluţie privind situaţia din Republica Moldova. În acelaşi timp, Uniunea Europeană 
va avea posibilitatea să-şi analizeze atitudinea faţa de Guvernul RM, luând în 
considerare că în ultimii 10 ani, cel puţin 8 rezoluţii ale Parlamentului European privind 
Republica Moldova au fost adoptate, dar nu au fost implementate în realitate niciodată. 
Încălcarea drepturilor omului, a libertăţii de expresie, a libertăţii presei, independenţei 
justiţiei, autonomiei locale etc., a devenit deja o tradiţie. Nerespectarea de către 
Guvernul Republicii Moldova  a  valorilor fundamentale europene şi internaţionale nu 
mai pot fi tolerate”, se spune în scrisoarea adresată delegaţiei Parlamentului European 
de către primarul Dorin Chirtoacă. (Vedeţi ataşată scrisoarea). 

